## Pravilnik o izmjeni Pravilnika o načinu vođenja evidencije o obavljenim isplatama i dostavi izvješća o utrošenim sredstvima, te kontroli namjenskih trošenja sredstava

### NN 108/2006 (4.10.2006.), Pravilnik o izmjeni Pravilnika o načinu vođenja evidencije o obavljenim isplatama i dostavi izvješća o utrošenim sredstvima, te kontroli namjenskih trošenja sredstava

# MINISTARSTVO OBITELJI, BRANITELJA I MEĐUGENERACIJSKE SOLIDARNOSTI

**2416**

Na temelju članka 108. stavka 1. točke 14. Zakona o pravima hrvatskih branitelja
iz Domovinskog rata i članova njihovih obitelji (»Narodne novine« broj 174/04,
92/05), potpredsjednica Vlade Republike Hrvatske i ministrica obitelji,
branitelja i međugeneracijske solidarnosti, donosi

## PRAVILNIK

### O IZMJENI PRAVILNIKA O NAČINU VOĐENJA EVIDENCIJE O OBAVLJENIM ISPLATAMA I DOSTAVI IZVJEŠĆA O UTROŠENIM SREDSTVIMA, TE KONTROLI NAMJENSKIH TROŠENJA SREDSTAVA

Članak 1.

U Pravilniku o načinu vođenja evidencije o obavljenim isplatama i dostavi
izvješća o utrošenim sredstvima, te kontroli namjenskih trošenja sredstva
(»Narodne novine« broj 57/05), članak 7. stavak 2. mijenja se i glasi:
»Tijelo uprave koje rješava u prvom stupnju je obvezno pozvati korisnika –
dužnika, te ukoliko korisnik – dužnik pristane, sačiniti potpisani i ovjereni
zapisnik o povratu sredstava, u kojem će osim općih podataka o korisniku –
dužniku navesti razlog nastanka duga, iznos ukupnog duga, navesti da li će dug
biti namiren jednokratnom uplatom u roku od 30 dana od dana sastavljanja
zapisnika, ili će dug biti namiren otplatom do 12 jednakih mjesečnih otplata. U
iznimnim slučajevima kada se zbog socijalno ekonomskih razloga koji postoje kod
korisnika-dužnika (ugroženost osnovnih egzistencijalnih potreba kao što su
prehrana, smještaj, komunalne usluge i slično), zbog kojih korisnik – dužnik ne
može dug namiriti jednokratnom uplatom ili otplatom do 12 jednakih mjesečnih
otplata, tijelo uprave koje rješava u prvom stupnju može odobriti namirenje duga
u primjerenom broju mjesečnih otplata, a najviše do 24 mjesečne otplate.
Korisnik – dužnik je obvezan izvršiti uplatu mjesečne otplate do 15. u mjesecu
za prethodni mjesec, s tim da je korisnik – dužnik dužan odmah po izvršenoj
uplati pružiti dokaz o istoj nadležnom tijelu uprave koje rješava u prvom
stupnju. Tijelo uprave koje rješava u prvom stupnju je dužno u zapisniku navesti
da će na svaku mjesečnu otplatu koja nije uplaćena ili je uplaćena nakon roka za
uplatu, obračunati redovnu kamatu (eskontna stopa HNB-a) i zateznu kamatu, te
navesti u zapisniku da zbog prekida uplata dviju mjesečnih otplata povrata duga,
bez razlike da li postoje dvije uzastopne neplaćene mjesečne otplate, ili dvije
pojedinačne neplaćene mjesečne otplate, dospijeva na naplatu cjelokupni ostatak
duga, a taj ostatak duga s kamatama (redovna i zatezna), obvezan je uplatiti u
roku od 30 dana od dana dospijeća prve naredne mjesečne otplate.«

Članak 2.

Ovaj Pravilnik stupa na snagu danom objave u »Narodnim novinama«.

Klasa: 400-01/05-0001/29
Urbroj: 519-04/2-1-06-6
Zagreb, 21. rujna 2006.

Potpredsjednica
Vlade Republike Hrvatske,
ministrica obitelji, branitelja i
međugeneracijske solidarnosti
**Jadranka Kosor, dipl. iur**., v. r.

Pravilnik, NN 108/2006-2416